výhodnejší úrok. Predstava vedenia mesta je, aby úver čerpali s dobou splatnosti od osem do desať rokov.
SPIŠSKÁ NOVÁ VES. Podľa zákona obce a mestá môžu mať maximálne 60-percentnú úverovú zaťaženosť. Ako uviedol M. Semeš, ak mesto bude čerpať úver, ktorý schválili poslanci, úverová zaťaženosť Spišskej Novej Vsi bude vo výške 27 percent.
Kríza nebude večne
"Finančná kríza nebude trvať večne, musíme zachovať rozvoj mesta. V septembri vlani sme pripravovali rozpočet na tento rok, vtedy sa o žiadnej kríze nevedelo. Naplánovali sme rôzne investičné akcie a zrazu musíme rátať so 16-percentným výpadkom podielových daní, to je asi 1,8 milióna eur," odôvodnil rozhodnutie vedenia mesta M. Semeš.
Most, cesty a projekty
Mesto plánuje úverové zdroje použiť na stavbu mosta na Matúškovej ulici pri nákupnom stredisku Kaufland. Vedenie mesta si od tejto investičnej akcie sľubuje zvýšenie bezpečnosti v doprave. Ďalší balík peňazí by plynul na rekonštrukciu miestnych ciest, chodníkov či cyklochodníkov. Potom je plánovaná tvorba rôznych projektov a prác vyplývajúcich z územného plánu. Približne jeden milión eur by malo mesto použiť na stavbu bytového domu. Korzár o tejto záležitosti informoval už v minulosti. Ako však uviedol M. Semeš, zrejme spoluúčasť mesta nebude nutná, stavebná firma, ktorá dom stavia, má dostatok záujemcov o kúpu bytov.
Anketa
Čo povedali poslanci
Marián Bubeník (HZDS): "Hlasoval som za čerpanie úveru. Peniaze by sa využili na investície v meste, a to je potrebné a zmysluplné konanie. Nebude problém úver splácať, môžeme, napríklad, do jedného roka počítať aj s príjmom z predaja pozemkov."
Karol Mitrík (SDKÚ): "Pri čerpaní úveru by som bol veľmi opatrný. Príjem z podielových daní klesá. A treba nám žiť aj budúci rok. Ide o investičné akcie, ktoré netreba realizovať okamžite, preto čerpanie úveru pokladám za nerozvážny krok v danej chvíli."
Adnan Akram (OKS): "Most treba, jednoznačne. Ľudia zo sídliska Mier o tom stále rozprávajú. Aj preto som hlasoval za čerpanie úveru. Nie je však správne čerpanie úveru vo výške 1 milión eur na stavbu bytového domu, pretože mesto pomáha jednému podnikateľovi. Je to dobrý projekt, ale figuruje v ňom iba jeden podnikateľ. Mesto má na to, aby úver čerpalo, treba však zvážiť na aký účel."
Michal Komara (nez.): "Hlasoval som za čerpanie úveru. Ak je mesto schopné splácať, tak treba investovať. Treba dúfať, že ekonomická situácia v štáte sa zlepší. Pozitívne je, že rast nezamestnanosti sa po roku zastavil. Bude to mať kladný vplyv na podielové dane. Je reálne, že mesto sa dostane do dobrých čísel."
Ladislav Ruttkay (SDKÚ): "Nesúhlasím s čerpaním úveru. Podľa mňa mnohé práce v meste sú zbytočne predražené, na tento problém chcem poukázať na rokovaní mestského zastupiteľstva. Takéto výdavky nie sú potrebné. Ak by sa nakladalo s peniazmi tak, ako sa má už na vykonaných investičných akciách, ostalo by, napríklad, na stavbu mosta."
Stanovisko
Názor odborníkov
Ivan Rončák, Transparency International Slovensko: "Samospráva musí sama zodpovedne zhodnotiť svoje možnosti pri čerpaní úveru. A to, či je vhodné a výhodné v tomto čase čerpať úver, aké príjmy očakáva a či bude schopná úver splácať. Dôležité sú faktory ako úverová zaťaženosť, budúci vývoj príjmov, investičné plány. Je potrebné zvážiť, nakoľko sú dôležité spomínané investície a či peniaze, ktoré pôjdu na splátky, nebudú mestu chýbať. Splátky sú totiž spotrebou budúcich príjmov."
Michal Sýkora, predseda Združenia miesta a obcí Slovenska: "Podľa mojich skúseností samosprávy sa správajú pri čerpaní úverov zodpovedne. Je síce finančná kríza, ale sú projekty, ktoré sa nedajú zastaviť zo dňa na deň. To, čo je už rozbehnuté, stálo jednotlivé samosprávy nemálo energie a peňazí. Investície, to nie sú predsa prejedené peniaze. Ľudia vnímajú, čo sa deje v meste, čo sa buduje. Ľudia nechcú mať na mestských a obecných úradoch úradníkov, ale predstaviteľov samospráv, ktorí rozhodujú o investíciách."